6. CELOTNA FOKUS RAZISKAVA

6.1 Povzetek in ugotovitve

Raziskovane skupine mladih so bile pripravljene govoriti o revščini, vendar ne na neposreden izkustven način. Problematiko poznajo, vendar jo obravnavajo kot nekaj, kar se njim ne dogaja, kar se tiče tistih tam zunaj. Brainstorming, ki je služil za neke vrste mehko uvajanje v raziskovalni del je razkril, da so prve asociacije na besedo revščina izrazito negativne. Skupni imenovalec teh besed je čutna posledica stanja revščine, kasneje pa se je v pogovoru izkazalo, da je to tista dimenzija (osebno konkretno izkustvo) revščine, o kateri se niso pripravljeni pogovarjati. Koncept revščine je torej čutna dimenzija, ki jo povzroči pomanjkanje. Bolj kot pomanjkanje samo na sebi je boleče in označevalno prepoznanje tega stanja s strani drugih iz posameznikovega socialnega okolja, ki ima, kot je razvidno iz vodenih razgovorov posledice v socialni stratifikaciji in samoizolaciji posameznika, ki vodi v nizek nivo samospoštovanja in razvoj okrnjene identitete. Zaradi občutljivosti, strahu in sramu, kar je močno prisotno pri identifikaciji z revščino, mora biti pomoč distribuirana intimno s čim manj birokracije. Za osnovne življenjske potrebe je v slovenski družbi poskrbljeno. Stiske pri mladih nastajajo v družinah, ki svojim odraščajočim otrokom ne morejo nuditi denarja, s katerim bi samostojno razpolagali. Anketa je pokazala, da v povprečju srednješolec, ki je bil anketiran razpolaga z 25.000 tolarji, ki jih pretežno porabi za preživljanje prostega časa, hkrati navajajo povprečno 17.000 tolarjev, kot minimalni znesek za normalno najstniško življenje. 16% anketirancev razpolaga mesečno z manj kot 10.000 tolarji.

Skrb vzbujajoče je preživljanje prostega časa mladih, ki se večinoma odvija v gostinskih lokalih, kar potrjuje tudi struktura porabe denarja, saj zabava (pijača, cigareti, vstopnine) zaseda prvo mesto v strukturi porabe mladostnika. 
Izobraževalni sistem ne razvija dejavnosti, ki bi mlade s kvalitetnim medsebojnim druženjem razvijal v odprte, ustvarjalne in zdrave posameznike. Mladi so večinoma prepuščeni samim sebi in togim šolskim in družinskim odnosom. Svojo mladostno zagnanost in potenciale pa v večini utapljajo v neperspektivnih okoljih gostinskih lokalov.

6.2 Opis ozadja in okoliščin Fokus skupin

Vodenje raziskovalnih razgovorov: Janez Arh, Sonja Čandek 
Izdelava vprašalnika: Janez Kne, Janez Arh, Sonja Čandek,
Metodologija, analiza: Janez Kne

Raziskava je bila izvedena na Srednji agroživilski šoli, Srednji tekstilni šoli Maribor, Gimnaziji Novo mesto, Mladinskem kulturnem centru v Izoli in v Stanovanjski skupnosti Črnuče. Na šestih fokusnih skupinah je sodelovalo 62 oseb (29 moških in 33 žensk) v starosti od 16 do 20 let, velika večina od 17-18 let. Fokusna raziskava je trajala 90 minut. Razgovor se je razvijal po naprej pripravljeni okvirni strukturi vprašanj in je bil posnet na magnetni trak. Raziskovalni pogovori so potekali tekom šolskega pouka razen v bivanjski skupnosti Črnuče, kjer je bil izveden ob 20.00 uri. 
Na fokusnih skupinah ni bilo zaznati vedenjskih ali katerihkoli drugih problemov, ki bi lahko ogrozili potek razgovora. Mladi so delovali odprto in sproščeno. Pokazali so veliko mero zainteresiranosti za problematiko revščine, njihovo sodelovanje je bilo tvorno. Po zaključku pogovora so bili povprašani za mnenje o poteku raziskave. Sam pogovor se jim je zdel prekratek, pogrešajo tak način komunikacije v šoli, posebej zanimiva se jim je zdela uporabljena tehnika asociranja. 
Prva pilotna Fokus skupina je bila sestavljena iz mladih, ki živijo v Stanovanjski skupnosti Črnuče. Vsi so živeli v težkem socialnem okolju in imajo izkušnje z revščino in z socialnimi službami. Po tem kriteriju se izrazito ločijo od ostalih skupin, ki so bile obravnavane, po odgovorih pa ne bistveno. Zaznati je bilo bolj stereotipno dojemanje bogatih, sicer pa so bili pripravljeni odkrito spregovoriti o osebnih izkušnjah biti reven in iskati pomoč pri institucijah.

Sprva je bila pilotna fokus skupina mišljena kot kontrolna, vendar se je z analizo izkazalo, da ni bistvenega odstopanja od odgovorov ostalih skupin.

6.3 Analiza ankete

Vsi udeleženci fokus skupin so izpolnili krajšo anketo, ki je sestavni del raziskave. Namen ankete je bil določiti okvirni znesek, vir in strukturo trošenja denarja s katerim razpolagajo srednješolci in kvantitativne podatke primerjati kvalitativnimi.
Anketo je izpolnilo 62 oseb, 29 moških in 33 žensk, starih od 16 do 20 let. So dijaki srednjih šol, od poklicnih usmeritev do gimnazijcev. Iz izobrazbene strukture staršev in njihovem obnašanju živijo v družinah srednjega razreda. Večina njihovih staršev ima srednješolsko izobrazbo. Pred odgovarjanjem na anketo niso imeli pomislekov. Nihče ni oddal prazne ankete, med njimi ni bilo neresnih odgovorov.

Na vprašanje z kakšno vsoto razpolagajo mesečno je odgovorilo 88.7% anketirancev, povprečen znesek znaša 25.700. Sit. Najvišji znesek znaša 50.000. Sit in najmanjši 5000. Sit. 43.5 % jih prejema štipendijo v povprečni višini 20.370. Sit. Najmanjša znaša 10.000 in najvišja 30.000. Sit. Žepnino dobiva 64.5% anketirancev v povprečni višini 13.750.00 Sit. Vsote se gibljejo od 3.000. do 50.000. Sit. Tisti, ki niso odgovorili so v večini zapisali: "Ne vem, odvisno od potreb", ali pa so enostavno pustili prazno.

Od tistih, ki so odgovorili ima vsaj en vir, 17.7% svoj proračun zviša z dodatnim občasnim delom. Njihova značilnost je poklicno izobraževanje (frizerji), ki to omogoča. 8% med poletnimi počitnicami poišče delo. 

Denar s katerim razpolagajo trošijo za: "žur, zabavo, pijačo, kino, hrano, tobak, obleko, kozmetiko, cd-je". Odgovori so napisani po vrstnem redu pogostosti odgovorov, zabava je bila pri vseh na prvem mestu. Večini starši krijejo stroške prevoza in malice v šoli. 

56,45% prejeti denar varčuje. Najbolj pogost namen varčevanja je izpit za avto in nakup avtomobila ali skuterja. Občutno manjši del mladih (3%) varčuje za razvijanje svojih hobijev. Po eden varčujejo za fotoaparat, konja, karting, dva pa za glasbene inštrumente.

Minimalen znesek za normalno preživetje je navedlo 72% anketirancev. Tisti, ki niso odgovorili navajajo sledeče odgovore: "Odvisno od potreb ali zahtev, ne vem". Povprečno ta znesek znaša 17.950 Sit. Zgovorni so sicer redki odgovori: "Preživela sem tudi z manj kot 5000. Sit." 

Kot je razvidno mladi denar s katerim razpolagajo namenjajo tistim storitvam in stvarem, ki jim omogočajo medsebojno druženje in spoznavanje. Pomemben element je tudi zunanji izgled in urejenost. Nekoliko preseneča majhno število mladih, ki gojijo dejavnost bodisi na področju športa ali umetnosti, kjer bi se lahko reflektirali ali kako drugače kreativno razvijali. Struktura porabe kaže na to kje se mladi med seboj družijo; to so lokali, kjer se večinoma odvijajo njihove socialne interakcije izven šolskih programov. Kažejo se tudi velike razlike, saj ima 16% anketirancev na razpolago 10.000 Sit ali manj, kar je v povprečju 3x manj od povprečnega zneska s katerim povprečno razpolagajo anketirani in skoraj dvakrat manj, od minimalne vsote, ki se anketirancem še zdi normalna za preživetje.

6.4 Analiza "brainstorminga"

Sodelujoči so na list papirja zapisali tri asociacije na besedo revščina, nato so list podali sosedu na levi in hkrati dobili list od desnega. Prebrali so sosedove asociacije in dopisali nove tri. Postopek so ponovili štirikrat. 

Asociacije so grupirane po vrstnem redu, kot so bile zapisane na fokusni raziskavi. 

Razdeljene so tudi po krajih, kjer so nastale. Mladi so morali napisati tri asociacije na besedo revščina in nato ta list podati sosedu, nato so morali napisati še tri nove. To nalogo so ponovili 4X. 

POVZETEK

Asociacijski tok je bil v vseh skupinah približno enake smeri. Ni zaznati bistvenih vsebinskih razlik med gimnazijci in učenci na strokovnih usmeritvah. Gimnazijci so porabili manj časa za asociranje.

Prve tri asociacije so povezane s konceptom pomanjkanja, mladi so največkrat pomanjkanje povezali z denarjem, hrano in oblačili. Tu ne prevladuje materialni koncept ampak stanje, ki ga povzroči pomanjkanje ali odsotnost materialnih dobrin. Ta stanja so povezana z odsotnostjo osnovnih življenjskih potrebščin (lakota, mraz). V odgovorih prevladujejo asociacije, ki predstavljajo slabo čustveno stanje revnih (obup, žalost, jok ...). V prvih asociacijah je v večini prisotna čustvenost, doživljajskost stanja biti v pomanjkanju. Besede so temno obarvane in izražajo strah. Zaznati je tudi asociacije, ki opisujejo posledice revščine (neizobraženost, alkoholizem, narkomanija, kriminal …) in v nekaj primerih tudi vzroke (velika družina, brezposelnost).

Če je bil pri vodenem pogovoru predvsem prisoten zunanji vidik revščine, je pri asociacijah bolj prisoten doživljajski - notranji vidik revščine. 

V asociacijah ni besed, ki bi opisovale odgovornost za revščino. V odgovorih ni opaziti besed, ki bi bile povezane z sočutjem do stanja revščine. 

Revščino se povezuje s črno in sivo barvo, z meglo, dežjem, zimo in s sušo. Povezujejo jo tudi s kapitalizmom in globalizacijo, te asociacije so se pojavile v Izoli.

Prve tri:

Maribor 
Lakota, dež, strah, dežnik, megla, sonce, pomanjkanje hrane, brez strehe nad glavo, brez ogrevanja čez zimo, lakota, pomanjkanje, brezdomci, škaf vode, liter vina, šperplata, star bicikl, prazen krožnik, sram, lakota, revež, brezdomec, lakota, slabo zdravje, delo, brez denarja, slabo življenje, dosti dela, berač žalost, pomanjkanje, berač, brezdomec, človek

Nesamozavest, zaskrbljenost, drugačnost, malo denarja, slaba hrana, slabe razmere, brez hrane, denarja, oblačil, pomanjkanje denarja, slaba oblačila, lakota, pomanjkanje hrane, pretep, drugačnost, sramota strah obup, sosedov pes, izziv, ustvarjalnost, samota, žalost, pomanjkanje, lakota, nimaš denarja, stara oblačila, ni denarja, brezdomski, revež, pomanjkanje denarja, podhranjenost, strah, lakota, hrana, brez hiše, primanjkovanje denarja, težko življenje, revne okoliščine, pomanjkanje hrane, brezposelnost, bolezni, denar, hrana, pomoč, stara hiša, ujetost, brezposelnost, zatiranje, posmehovanje, pomanjkanje

GimnazijaNovoMesto
Lakota, slab ugled v družbi, brezposelnost, izobčenost, nezadovoljevanje potreb, žalost, sestrandanost, denar, denar, krize, težave, otroci pomanjkanje hrane, nasilje, tretji svet, lakota, beda, begunec, izziv, depresija, neznanje, lakota, nesprejemanje, izziv, kruh in voda, megla, kasta, berač, zavetišče, brezdomci, žicanje, nesreča, lakota, pomanjkanje, Drnovšek, babica, soseda

Izola 
Denar, hrana, za oblačiti, lakota, skrbi, slabo stanje, štipendija, prosti čas, boj, izziv, Afrika, svoboda, trpljenje, zatiranje, ožigosanje, stara bajta, prazen krožnik, obup, Afrika, otroci, klošarji, lakota, moj dom, svet, boj, hrana, bolezen, pomanjkanje, negotovost, neustvarjalnost, ni denarja, ni zabave, ni veselja, črno, slabo, 100%

Agroživilska 
Pomanjkanje, strgana oblačila, kriminal, pomanjkanje, lakota, žalost, Afrika, klošarji, črnci, nova možnost, banka, iznajdljivost, brez denarja, brez hrane, brez novih oblek, lakota brezdomstvo žalost, lakota, pomanjkanje, žalost, upanje, blagostanje, safer, ujetost, denar, vsega malo, podgane, žep, luknja, kruh, baraka, lakota, bolezni, lakota, zdravstvo, sramota, pomanjkanje, žalost, želje, lakota, otroci, denar

Druge tri: 

Maribor 
Nove možnosti, nekaj skritega, zimski plašč, obleke, obutev, prostor bivanja, stanovanja, oblačila, pomoč, obleka, hrana, nesreča, moker, pijanec, zbiralec smeti, begunci, špeh na kruhu, frnikula, mraz, moker, žeja, Maribor, izziv, obup, zastradanost, umazanija, hrana, pajčevina, praznina, pomanjkanje, umazanost, bolezen, slabost

Pomankanje vode, lakota, jokanje, lakota, klošar, prosjačenje, socialna pomoč, veliko otrok, brezposelnost, nimajo avta, ni denarja, slaba oblačila, slaba nega, težave, ni prijateljev, lakota, lakota, brezposelnost, oblačila, pomoč, strah, upanje, osamljenost, sramota, strah, samota, bolezen, odrinjenost, nasilje, žrtev, brez veze, svoboda, pravica, vojna, lakota, upanje, obup, brezdomstvo, brezposelnost, izziv, dobrodelnost, rdeči križ, neurejenost, zapuščenost, slabo počutje, sramovanje, Afrika

Gimnazija Novo Mesto 
Spolna zloraba, korupcija, kraja, lakota, samomor, zaničevanje, problemi, socialna ogroženost, beda, težko življenje, testenine, socialni problem, aids, begunska taborišča, trka na naša vrata, začaran krog, delo na črno, lakota, ponižanje, nemoč, izobčenost, strah, ponižanje, borba, bolezni, ne živeti, Afrika, Metelkova, mladost, mrtve ribe, odpadna hrana, morbidnost, brez strehe, tretji svet, nezadovoljstvo, žalost

Izola 
Kapitalizem, lakota, propad sveta, izziv, sramota, pogum, proti, izkoristi, riziko, bolezen, mladost, izpostavljanje, tlačenje, omalovaževanje, starost, žalost, smrt, spremembe, star plašč, sendvič brez kruha, zabava, zatočišče, jaz, vojna uničenje, ponos, ustvarjalnost, sivina, luknja v žepu, ulice, žalost, bolezen, barva, sigurno, grdo

Agroživilska 
Čopova, sendvič, luknja v strehi, star bicikl, ni keša za žurat, izziv, brezdomje, jeza, stare bajte, beračenje, brezdomci, kriminal, droga, suša, brez šolanja, stari način obdelave zemlje, nemočnost, tragedija, nesreča, upanje, prihodnost, žeja, dušna revščina, pekel, razumevanje, sirova luknja, star klobuk, cerkvena miš, strgane hlače, slab besedni zaklad, sramežljivost, slabo življenje, prijateljstvo, kuga, velike družine, brezdomci, težave, upanje, strah, smrt, iz dneva v dan, majhni obroki, mraz
Tretje tri: 
Maribor 
Topla obutev, oblačila, topla postelja, žalost, trpljenje, jok, dež, mraz, solze, raztrgana, zunanjost, ledena zima, zastrto sonce, sramota, bogi, občina, nič za pod zob, jok, pivo, denar, sramota, fičo, standard, ni kinte, brezposelnost, ni denarja za na morje, pogum, hrana, smrt, lakota, žeja, ogenj, zima

Oblačila, nega, denar, ni prenočišča, alkohol, drevje, štipendija, avtobus, ljubezen, brez družbe, kraje, socialna pomoč, velika družina, Unicef, Afrika, topli sendvič, umazanija, skupnost, blato, težave, zmedenost, obup, mraz, žalost, bolezen, strah, neosveščenost, zgubljenost, zapiranje vase, sramovanje, kraja, pomoč, sramota, obup, prijateljstvo, pogum, sram, star bicikl, smrt, sramota, brez stanovanja, darovanje, poslušanje, sočutje, izločanje iz družbe normalnih, pomoč, sočutje, bolezen, lahkomiselnost, smrt

Gimnazija Novo Mesto 
Droge, umazanija, dobri ljudje, slaba izobrazba, nasilje, alkohol, nizki dohodki, neprimerno obnašanje, slaba izobrazba, pomankanje, vojna, droge, star bicikl, ni denarja za žurat, rdeč križ, švercanje, kriminal, prepuščanje drogi, osamljenost, zavrnitev, neuspeh, premagovanje, negotovost, Afrika, manjvrednost, nerazvite države, neizobraženost, Azija, občutek drugačnosti, neizživete sanje, svetloba, nova možnost, luknja v siru, preteklost, sedanjost, prihodnost, nenehne skrbi, lakota, mraz

Izola 
Kriza, bogatenje bogatih, kaos, rdeče, grdo, raca, pohlepnost, stigma, žalost, veselje, Maribor, pomoč, Karitas, grdo, slabo počutje, konec življenja, suša, lakota, odločitev, alkohol, muzika, revščina, globalizacija, prerok, ponovitev, nezadovoljstvo, opazovanje, pomoč, smrad, nemoč, počitek, ljubezen, leta, tretji svet

Agroživilska 
Slaba družba, nehigiena, dolgovi, občutek manj vrednosti, kraje, slabo mišljenje o sebi, pogum, izziv, delo na črno, revne četrti, slaba družba, občutek nemoči, brez šolanja, brez diskotek, brez drog, strah, varčevanje, brez dobrin, umiranje, jok, trpljenje, žalost negotovost, težave, higiena, socialna, prostitucija, stiska, svoboda, kino, topla greda, skleda, preluknjana žlica, norčevanje, problem, socialna služba, delavnost, misel na prihodnost, notranja nesvoboda, beda socialni problem, umazanija

Četrte tri: 

Maribor
Prijateljstvo, ljubezen, zima, pomanjkanje, mraz, samota, jok, vihar, nevihta, zavarovanje, smrt, voda, deklica z vžigalicami, svetla prihodnost, vreča brez dna, žalost, lačni, brez nege, pomoč, mraz, samota, star, vsakdanjost, tolar, cerkvena miš, apatija, kruh in voda, želja, poraz, slabost, švercanje, ilegalec, trdo delo 

Življenje na cesti, pomoč, nimaš prijateljev, nesramnost, nega, zaskrbljenost, posojanje, brez doma, brez staršev, nasilje, strah, podhranjenost, zapostavljanje, rdeči križ, medsebojna pomoč, potrpežljivost, alkohol, ni prenočišča, Maribor, usmiljenje, trud, odkrivanje, skrivanje, izgubljenost, nezaupljiv, iskanje pomoči, samoobramba, trpljenje, žalost, nazinteresirani ljudje, sanje, skrivanje, konec samozavesti, nove možnosti, nasmeh, legalizacija, pogum, žalost, pomanjkanje svobode, osamljenost, starost, smrt, brezposelnost, podhranjenost, obup

Gimnazija Novo Mesto 
Rdeči križ, prostitucija, nepismenost, slab avto, slaba vzgoja, psihična obolelost, veliko dela, velike družine, bolezni, sramota, brezizhodnost, pomoč, kapitalizem, izkoriščanje, čevlji, nezmožnost doseči željeno, svetovni problem, težko rešljiva, žalost, pomanjkanje, izločitev iz družbe, posledice globalizacije, kriminal, lačni otroci, groza, narkomani, neizobraženi ljudje, depresije, sivina, jok, želja, način bivanja, kulturna revščina, potovanje, brezdomci, lahkota, mraz

Izola 
Prevrednotenje vrednot, skupnost, legalizacija, kri, ni dobro, žival, škoda, bitka, napredek, smrt, rojstvo, uničevanje osebnosti, pot, prijateljstvo, majhnost, stara hiša, bog, cerkev, lakota, zgled, upanje, kaos, zmeda, razlika, sramota, časopis, ojojojoj, zadovoljstvo, gledanje, priskoči na pomoč, smet, kavč, počitnice, bog, izkušnje, življenje

Agroživilska 
WC v parkih, kante za smeti, brez vina, konec dneva, podrta hiša, nezaposlenost, težave, pomanjkanje, ulično delo, slaba vest, preveč otrok, pomanjkanje vode, sovraštvo, skrivanje, sram, sprejetost, bogastvo, zatrtost, nepravičnost, prostitucija, neizobraženost, nezadovoljstvo, pomoč, sprejemanje, razslojevanje, mlad človek, inovativnost, dobrodelna organizacija, nezaželenost, neizobraženost, postaneš zguba, težko življenje, škrbasti zobje, obljube bogatih, šporget, zmršena frizura, mastna klobasa, pomoč, neredna prehrana, ni počitnic, manj prijateljev, težko življenje, ni možnosti normalnega življenja.

6.5 Vodeni pogovor in analiza

Po čem prepoznaš bogatega in po čem revnega sovrstnika?

Podvprašanja: Ali obstaja subkultura samo bogatih ali samo revnih?
Kakšne so materialne značilnosti teh subkultur?
Ali se bogati večinoma družijo skupaj?

Predpostavka: Naštevanje blagovnih in stilskih artefaktov
Analiza: Sortiranje konceptov
Namen: Ugotoviti zunanjo podobo revščine oziroma bogastva
Cilj: Ugotoviti kaj revni mladi najbolj potrebujejo in kaj ponuditi v virtualni fundaciji

POVZETEK
Odgovori so bili v vseh skupinah skorajda identični, razlika je v osnovi opazna po zunanjem izgledu. Bogatejši posedujejo statusne simbole: draga oblačila, opremo za hobije, lahko brezskrbno trošijo denar. Revnejši morajo razmišljati o problemih, ki za bogatejše mlade sploh ne obstajajo. Razporeditev denarja, ali bo za malico in prevoz. Značilnosti, ki so jih pripisali bogatim ali revnim srednješolci poklicne usmeritve in bivanjske skupnosti so bolj stereotipne. Bogate vidijo kot slabe, agresivne, revne pa dobre. Gimnazijci revščino opisujejo večplastno; razlike v njihovem miljeju so vizualno težje opazne. Po videzu so vsi več ali manj precej podobni, vsak skuša vzpostaviti svoj kreativni imidž. Opisujejo tudi probleme bogatih, ki kot pravijo, ne vejo kaj bi počeli. Revščino opisujejo, kot duhovni fenomen. Tudi če si bogat si lahko reven. Bogate vidijo kot tiste, ki bolj vedo kaj se dogaja, so bolj preračunljivi in gospodarni.

Bogat:
Nosi firme, je nekaj več, prepoznam ga po tem kako je oblečen, je važen, v njegovi družbi moraš pazit kaj rečeš, ima svoj način razmišljanja, ne zna cenit, ne prepoznava čustev drugih, opravlja revne, nimajo pravih prijateljev, imajo merila za to s kom se družijo, nimajo postavljenih meja, denar je center življenja, opravlja človeka, ki ima malo manj denarja.

Reven:
Je preprost, zaprt vase, ima odprto srce, je skromen, zna cenit.

Po imidžu, po obnašanju, po obleki se težko loči, "ker smo vsi podobno oblečeni", po tem kam zvečer hodiš, a greš v drag lokal, ali pa kupiš litrco in se ga napiješ na prostem.

" Ne vem o kakšni revščini se pogovarjamo, ali o tisti, če ima nekdo dober avto na leasing, dejansko pa nima nič, pa se hoče nekaj dokazati v družbi, ali o tisti revščini v Južni Afriki".

"Revščine je tudi pri nas veliko smo če pogledaš nekatere predele Ljubljane".

"To zame ni revščina, v Afriki ljudje res umirajo od lakote, pri nas pa dobijo za cigarete in še za liter vina vsake toliko časa".

"Dobr, jest ne želim vozit Porscheja al pa Ferrarija, ker gre itak prehitr, en normaln avto je zame, pa da mam za cigarete, pa da zapravm tok k mam, pa da sm tak k sm, drgač se pa z revščino ne srečujem".

"Poznam sosedo samohranilko, zasluž 200-300 mark, pa se 100x bolj zabava, kot moji tastari. Kadar razmišljamo o revščini preveč mislimo o materialu, o denarju, ko enkrat poštekaš si lahko bogat, čeprav si reven".

"V Afriki je res problem s hrano, pri nas pa mislim, da ima hrano vsak, problemi nastajajo pri nekaterih materialnih dobrinah".

"Ni revščine, če ženske prosijo za denar v centru, potem pa lahko vidiš da ima zelo moderne čevlje, hkrati pa noče, da bi ji kupil tisto, kar potrebuje".

"Poznam punco, doma imajo dejansko komaj za kruh, obenem pa so vsi oblečeni po zadnji modi. Eni dajo zelo veliko na zunanji izgled, pa čeprav ne morejo plačati elektrike. Ljudje prikrivajo revščino. Če bi jo vidu, bi reku ta ma pa ful keša".

"To kaže kako kapitalistično gledamo na svet. Če vidiš nekoga z Ferrarijem, misliš da ima veliko plačo, pa to mogoče sploh ni res. Jest rajš dobr jem".

"Po obnašanju, oblačilih, agresivnosti, po oblačilih je dostikrat težko razpoznati, pokažejo, da imajo oni prednost pri določenih stvareh, revni bolj cenijo, mladi bogatih ne znajo delat, bogataš si ne bo nikoli rok umazal, revež pa bo šel in naredil". 

"V razredu lahko takoj vidiš razliko, v urejenih družinah ni problemov, otroci nimajo skrbi, če pa je družina neurejena mladostnika neprestano kaj skrbi". 

"Pri nas doma imamo gostilno in vem, da marsikateri revež zapije še tisto kar ima" 

"Malo je takih, da ne bi imeli strehe nad glavo, več je takih, ki zaradi nepremišljenosti (krediti, lizing) pridejo v stisko. Poznam tudi take, ki morajo razporedit vse do zadnjega tolarja".

"Jaz ne morem stanovat v Ljubljani, se moram vozit iz Litije, mama ima premajhno plačo".

"Po obnašanju, prevoznih sredstvih, ponosu, materialnih dobrinah, duhu, bogati so bolj preračunljivi, imajo naštudirano vsako potezo", "Danes me je peljal en gospod direktor in je bil prav faca", "Nekateri so že mladi snobi, prav uno", "Če ni zlikano na žiletko ni lepo", "Tisti, ki imajo res denar grejo v kontro in se delajo, da nimajo denarja, ker nočejo biti izločeni", "Razlika je, a je nekdo imel že od prej, a ga je zaslužu".

Komu bolj zaupate?

"Tistemu ki ga bolj poznaš."

"Kdo je bolj razgledan? Srednji sloj ni pretirano, najbolj so razgledani ekstremno revni in ekstremno bogati."

"Marsikateri bogat je omejen na materialne dobrine in ga drugo sploh ne zanima in mislijo, da je to vse, potem pa pri 60- ih 70 in ugotovijo da to ni to." 

"Mladi revni imajo problem, kje dobit denar, da bodo lahko šli v lokal in v soboto v disko. Bogati imajo drug problem, mogoče doma nimajo dobrih odnosov, topline, nimajo pravih prijateljev."

"Revščina ni samo materialna, ampak je lahko tudi duševnega značaja, če nimaš prijateljev, izobrazbe, karkoli."

"V raznih akcijah nam kažejo slike recimo iz Madagaskarja iz misijona in da je treba za njih zbirati denar, vendar na teh fotografijah so ljudje srečni, bolj kot mi tukaj, nesrečni bodo potem, ko jim bomo mi pomagali."

Kako se razlikujeta, če zanemarimo materialne dobrine? 

Podvprašanja: Kako se vede in kakšne odnose ima do drugih; reven, bogat?
Komu bi bolj zaupal?
Kdo je bolj razgledan?
Kdo je bolj zanimiv oziroma iznajdljiv? 
Katera osebnostna lastnost vas moti pri revnih oziroma pri bogatih?
Ali lahko revščina usodno prispeva k življenjskemu neuspehu?
Opiši konkreten konflikt med revnim in bogatim, če imaš izkušnjo?

Predpostavke: Opisovanje vedenjskih vzorcev: bogat bolj odprt - smozavesten in obratno za revnega
Analiza: Zapisovanje in sortiranje odgovorov
Namen: Ugotoviti vedenjsko - dimenzijo revščine 
Cilj: Ugotoviti primeren pristop pri definiranju in opisovanju revščine. Kaj ponuditi v virtualni fundaciji

POVZETEK
Bogatejši imajo vedenjski značilen vzorec: je bolj odprt, več komunicira, ima samozavest, v življenju se mu več dogaja. Lahko postanejo objestni, nesramni, zato bi se revnim bolj zaupali. Praviloma se bogatejši družijo skupaj in imajo svoj način pogovora in prezirajo revnejše, saj se s tem vzpostavljajo. Bogatejši so egocentrični in bolj narcisoidni. 

Revnim na eni strani pripisujejo ubogljivost, plahost, zaprtost, na drugi pa zaradi njihove izkušnje večjo občutljivost in možnost razvoja v kvalitetno osebo. Revščina lahko povzroči resne psihične probleme. Mladi razumejo, da je za obnašanje ključnega pomena družina. Po polurnem pogovoru so v vseh skupinah revščino začeli opisovati iz duhovnega zornega kota. Ugotovili so, da je sama materialna plat življenja pomembna, vendar notranje duhovno dogajanje še bolj vpliva na kvaliteto doživljanja. Samo bogastvo človeku ne prinese sreče.

Bogat:
"Je bolj vzvišen, bolj gobčen", "Bogati si več upajo, ker prijatelje dobijo kupijo z denarjem", "Lahko si bogat pa si tudi v redu", "Vse je odvisno od vzgoje, obnašanje bogatih mladih je priučeno." 

Reven:
"Je preprost, zaprt vase, ima odprto srce, je skromen, zna cenit, se zna bolje vživet v trenutek in zna opazit zanimive stvari: Ah kak je to lepo" 

"Revnemu bi bolj zaupali, ker ne bo izkoristil zaupanja".

Poznajo primere ljudi, ki so se izkopali iz revščine in z lastnim trudom prišli do premoženja. 

Konkretna zgodba: "Pijan premožen sosed je družino udeleženke označil za preklete socialce. Njen bratranec je zato sredi noči pozvonil na njegovih vratih in ga prosil za 10 jurejev, da bi si z njimi kupil obleko." Zgodba je povzročila naval smeha in odobravanja. 

"Včasih te prime, zaradi zelo močne želje, da bi nekomu strgal, slekel obleko in jo nosil sam".

"V Afriki je revščina zaradi pomanjkanja hrane, vode, obleke".

"Tisti ki ima normalno denarja, se tudi normalno pogovarja. Reven pa ima tudi odnose drugačne, revščina prinese še druge probleme, to povzroča frustracije, psihične probleme."

"Jaz pa mislim, da tisti, ki imajo malo manj denarja so najbolj v redu, ker jim mal dol visi, problem je pri tistih, ki ga imajo veliko, zato morajo dokazovat, napihovat svoj ego. Je treba pokazat, da imaš mal več."

"Tisti ki so od staršev dobili premoženje nimajo pravih izkušenj in ne znajo cenit, te ljudje niso bogati." 

"Žepnina ni zajest, je za kaj drugega".

"Če dobim denar ga moram zapravit, častim runde, ker vem, da mi bodo prijatelji to vrnili". 

"Bogati se sami med sabo menijo".

"Bogati reveža bolj zapostavljajo".

"Tisti, ki so zaslužili z lastnimi rokami bolj razumejo reveža".

"Če nimaš denarja, nimaš kaj za delat".

"Bogati hodijo v posebni lokale",

"Revni skrivajo, da nimajo denarja"

"Revni in bogati se ne družijo skupaj, revni si misli, kaj bom jaz skupaj z takim potratnežem, bogati pa si misli, kaj bom jaz z nekom, ki si ne more nič privoščiti".

Razgledanost?

"Revni, ker se morajo boriti". 

"Revnemu bi bolj zaupal"

"Bogati mora pokazat kaj ima, revni pa se mora bolj znajti".

"Pri revnih je narobe, da se imajo vedno za nekaj manj. Bogati pa se imajo vedno za nekaj več". 

"Bogatejši imajo več problemov kot revni, recimo če so z ilegalinimi posli prišli do bogastva". 

"Revščina je vsepovsod, v mestu je več revščine, na vasi lahko kaj pridelaš". 

Opišite svoje občutke, če bi bil predpostavimo reven oziroma bogat?

Podvprašanja: Kako bi se obnašal?
Kaj bi pričakoval od drugih?
Bi bil srečen, v zadregi, nastopaški, prestrašen...?

Predpostavka: Opis občutkov
Analiza: Zapisovanje in sortiranje konceptov
Namen: Ugotoviti čustveno dimenzijo revščine
Cilj: Razvijanje ustreznih komunikacijskih konceptov

POVZETEK
To vprašanje se je izkazalo za najbolj kočljivo, zato v zadnjih raziskavah ni bilo več zastavljeno. Zdelo se jim je nerazumljivo in je povzročalo molk, komunikacijsko blokado, kar kaže na značilno čustveno dimenzijo revščine: sramoto. Revščina je problem, ki se prikriva in se o njem ne govori. Bolj kot samo stanje pomanjkanja je bolj boleč občutek sramote in priznanja pred drugimi ob izpostavljanju in odkrivanju posameznika, ki ima podpovprečni standard. Na vsaki skupini so mladi opisali več primerov ljudi, ki se navzven trudijo izgledati premožni, njihova dejanski življenjski standard, pa je pod povprečjem. O lastni revščini, razen mladih v bivanjski skupnosti niso bili pripravljeni govoriti, še manj o občutkih, ki so ob tem lahko prisotni. Večkrat je bila izrečena ugotovitev; revni skušajo prikriti svoje dejansko stanje in ne izkoristijo možnosti, ki jih sistemsko nudi država in ostale humanitarne institucije, na drugi strani pa se premožnejši delajo revne in izkoristijo možnosti institucij, do katerih niso upravičeni.

"Bedno, obupno, vse ti dol pade, revni se skrivajo, sram jih je, iz obupa v kriminal za preživetje".

"Bogataš je pohlepen, denar pokvari ljudi".

"Če bi bila bogata, bi bilo vse de best, majka, ni bolšga".

Kaj je in kdaj nastopi pomanjkanje?

Predpostavka: Opis konkretne situacije in občutkov 
Analiza: Zapisovanje in sortiranje konceptov
Namen: Ugotoviti izkustveno definicijo pomanjkanja
Cilj: V katerem primeru je posamezni mladostnik upravičen do pomoči

POVZETEK
Mladi dobro vejo kaj je pomanjkanje in ga tudi znajo opisati. Poznajo in verjamejo da v Sloveniji precej družin živi v revščini, vendar to prikrivajo, ker je revščina sramota. Menijo da Sloveniji revščina ne pomeni pomanjkanje virov za zadovoljevanje osnovnih življenjskih potrebščin. Revščina je prisotna tam, kjer posameznik ne more več zadostiti višjim potrebam, kot so potreba po spoštovanju, varnosti in samoaktualizaciji. Če mlad človek nima vsaj nekaj denarja se ne more normalno vključevati v socialno okolje. Ne more se zabavati, gojiti interesnih dejavnosti in tako sodelovati v interakcijah, ki gradijo posameznikovo identiteto.

Je odsotnost normalnih stvari, nekaj hočeš imeti pa ne najdeš vira. da lahko preživiš. Hrana, voda, obleka, stanovanje, hiša je luksus, cigareti so luksus, za cigarete in alkohol se vedno najde denar.

Primeri žicanja: Cigareti, žetoni za avtobus…

Konkretna zgodba: "Nikol mi ni blo žov, da sm tistmu, ki na Prešercu riše na asvalt dau jurja pa pov. Jaz vem, da si je on to zaslužu".

Primer: "Imam prijateljico, ki med vikendom nima kje bit, nima keša in ona zdele rab, fehta čevlje številka 38".

"Sošolka nima za malico, takrat tri ali štiri, vsaka da po 40 sit in ji potem kupimo malico, to storimo potihoma s tistimi, ki jim zaupamo. Zelo se bojim, da bi nekdo zlorabil moje zaupanje".

Opiši idealno materialno stanje mladostnika? 

Podvprašanja: Kaj nimaš, pa bi moral imeti?
Kakšne posledice ima dejstvo, da tega nimaš?
Kaj imaš pa pravzaprav ne rabiš?
Ali poznaš koga, ki ima preveč, kakšne so možne posledice?

Predpostavka: Opis konkretne situacije in občutkov
Analiza: Zapisovanje in sortiranje konceptov
Namen: Ugotoviti mejo revščine
Cilj: Ugotoviti kriterije za uporabnike virtualne fundacije 
Na vprašanje, kaj nimaš, pa bi moral imeti? Ni bilo odgovorov. Idealno stanje povezujejo z denarjem, ki jim omogoča zabavo se pravi druženje, ki pa je povezano s stroški cigaret in pijače. Velikokrat se je pojavil računalnik, ki je postal tako rekoč nujnost. Tisto kar bi lahko podarili so obleke in igračke. 

Kaj moraš imeti?
"Barve za risat", "Spreje za grafitirat, denar za kupit cigarete", "Pogum in samozavest", "Vsaj par tisočakov za vikend", "Denar za potovanja", "Ljudi ki jim zaupam", "Kolege, pičke in računalnik", "Svojo družbo". 

Idealno stanje mladostnika:
Da imajo družbo, streho nad glavo, hrano in obleko, izobraževanje in možnost za izražanje, zdrava družina, računalnik je skoraj nujno potreben, ker dosti predmetov temelji na njegovi uporabi. Kultura računalnika je tako razvita, da ne moreš brez njega, računalnik je povezan z druženjem, razgledanostjo, krajšanjem časa. 

Idealno stanje:
Da se lahko primerja, zaupanje, prijatelje, zabavo, denar za kako pijačo, računalnik je skoraj nujno potreben, telefon 

Kaj imate in ne rabite?
"Igračke, obleke, cd je" 

Kaj lahko podariš?
"Igrače, obleke" 

Ali imate obleke, ki jih hočete?
"Ne". 

Imate svojo sobo:
"Jaz jo delim z mlajšim bratom, ampak bo kmalu letel ven, skupaj imava knjige na mizi tako da včasih prinesem njegove knjige v šolo".
"Če kaj ne rabim dam naprej drugim".
"Jaz letos spet nimam obveznih šolskih knjig, ta stari mi bodo težil, ne bom se mogla dobro pripraviti na pouk, ne vem kaj bo." 

Brez česa ne morete biti?
"Denarja, prijateljev, telefona, športa, računalnika."

Katere medije spremljate?

Predpostavka: Naštevanje konkretnih dejstev
Analiza: Zapisovanje in sortiranje konceptov
Namen: Ugotoviti vlogo medijev pri mladih
Cilj: Določiti najprimernejši medij za komunikacijo o virtualni fundaciji

Veliko večino ne zanima dnevno časopisje, če že ga le bežno prelistajo. Največkrat so omenili Slovenske novice. Politika jih ne zanima. Zanima jih vse kar je povezano z kulturo, zabavo. Kupujejo in prebirajo časopise namenjene najstnikom. Orientirani so h lahkotnejšim temam, zato večinoma gledajo komercialne televizijske in radijske postaje. 

Dnevniki: Slovenske Novice, Delo, Večer
Časopisi namenjeni najstnikom: Cool, Smrklja, OK, Frka
Ostali časopisi: Jana, Lady je preveč trič-trač, Mladina, Antena
Tuji: Mtv, Bravo 
Elektronski: Pop-tv, A kanal, Salamon, Antena
Oddaje: Jasno in glasno

Kakšne izkušnje imate z dobrodelnimi organizacijami? 

Podvprašanja: Kaj delajo dobrodelne organizacije?
Kdo uporablja njihove storitve?
Ali poznate koga, ki je bil deležen njihove storitve?
Kakšna bi bila idealna dobrodelna organizacija za uporabnika?
Kakšne občutke imate ob tem ko pridete v stik z dobrodelno 
organizacijo?

Predopostavka: večina nima izkušenj
Analiza: Zapisovanje in sortiranje konceptov
Namen: Ugotoviti podobo dobrodelnih ustanov med mladimi
Cilj: Aplicirati ugotovitve v koncept delovanja in distribucije pomoči pri virtualni fundaciji

POVZETEK
O dobrodelnih institucijah mislijo večinoma dobro, vendar imajo pomisleke glede preglednosti namembnosti podarjenih sredstev. Pogrešajo institucije, ki bi se bolj neposredno in brez patetike ukvarjale z revščino. Te institucije bi se morale bolj načrtno in sistematično ukvarjati z problemi pri nas v Sloveniji. 

"Imam občutek, da gre keš malo tako in tako".

"Ni mi prav, da zbirajo denar za tuje države, državljani Slovenije pa ostanejo nepreskrbljeni". 

"Daroval bi, če bi res vedel kdo bo denar porabil".

"Stanujem blizu RK in sem videl kako so begunci metali meso v kanto".

"Mi ni problem če so stvari ponošene. Oboje mi je kul in uno, ki si kupim in uno, ki je že nošeno".

"Jaz sem tako ljubosumen na svoje stvari, da težko dam kaj stran". 

"Mladi ki živijo v pomanjkanju zaslužijo nove stvari".

Ali ste že kdaj dali v dobrodelne namene?
"Denar, obleke". 

Mnenje o dobrodelnih organizacijah?
Dobro.

"Ravno danes smo od RK dobili hruške, občutki so fini, ker se zavedaš, da nekdo misli in skrbi zate, da nisi sam."

"Ni mi blo ravno ugodno, ko sva šla s sestro na RK po obleke, vendar sem dobil tisto kar sem takrat potreboval, ker pač nisem mogel zaslužiti".

"Tudi razredničarka mi je kaj dala, če sem potreboval".

"Všeč mi je način pomoči, kot je bil prikazan v ameriškem filmu, za novo leto so pustili paket pred vrati, pozvonili in odšli".


Kaj bi svetoval tistemu mladostniku, ki se je znašel na življenjskem minimumu?

Predpostavka: Naj poišče pomoč pri svojih bližnjih
Analiza: Zapisovanje in sortiranje konceptov
Namen: Ugotoviti način in strategije razreševanja stiske med mladimi
Cilj: Ustrezno prilagoditi virtualno fundacijo 

V glavnem niso imeli konkretnih odgovorov, kar kaže, da večina ni iskala pomoči. Večina bi prej skušala izkoristiti vse možnosti, ki jih imajo v svojem ožjem okolju, kot pa da bi iskali pomoč izven okvirov poznanih ljudi. 

"Naj denar služi, država institucije".

"Na institucije, kjer so profesionalci, naj kaj proda, če ima kaj, naj nariše sliko in naj jo poskusi prodat, naj gre tja, kjer bo lahko živel brez denarja, naj poprime za kakšno delo".

"Družba bi mogla omočit mlademu, da se čimprej osamosvoji in postavi na svoje noge". 

"Lahko gre na socialno, država je dolžna poskrbeti za take primere".

"Jaz imam lepo izkušnjo z socialno, zato bi vsakega napotila tja".

Kako preživljate prosti čas?

Podvprašanja: Katere hobije imate?
Ali imate občutek, da imajo revni manj hobijev?
Katero dejavnost bi radi razvili, pa je dosedaj niste in zakaj?
Koliko vas hobiji stanejo?

Predpostavka: Šport, Glasba, ples
Analiza: Zapisovanje in sortiranje konceptov
Namen: Ugotoviti razmerje med kulturo in poblagovljenjem
Cilj: Ustrezno prilagoditi virtualno fundacijo

Velika večina ne razvija dejavnosti, preko katere bi se lahko izrazili. Najbolj pogost odgovor: gledanje TV. Zabava - žur in druženje s prijatelji smatrajo kot hobi. Kažejo interes za hobije vendar za to nimajo možnosti ne denarja, ker so ti postali izredno dragi. 

"Hobiji? Smučanje, kopanje, televizija, druženje, kartanje, nogomet". 

Hobiji: "TV, nič kaj takega, diskoteka, nogomet, petje, ples, poslušanje glasbe, internet". 

"Delam na tem, da bi moj hobi postal karting".

"Rada bi jahala".

"8 učnih ur plesa je 12.000 sit, daleč preveč, da bi si lahko privoščila, pa bi to res rada".

"Kolesarjenje,punca, nogomet,poslušanje glasbe".

"Revni imajo manj možnosti za razvijanje hobijev".

"Hobiji so povezani z voljo, enim se pa itak nič ne da"

(Fokus raziskava je potekala v septemberu, oktoberu in novemberu leta 2001)

